María Ángeles Olariaga

Maria Angeles Olariaga (Andoain, Gipuzkoa, 1931ko maiatzaren 26a) abeslari sopranoa da.

 Bizitza 
Andoainen jaioa, 9 urte zituenean Donostiara joan zen bizitzera, familiarekin. Askoz geroago, Jesus Madinabeitiarekin ezkondu zenean, Gasteiza aldatu zen. Aita, Jose Joaquin Olariaga, Andoaingo Nemesio Olariaga Etxaideren iloba zen.

 Ibilbide profesionala 
Soprano abeslaria, Maitea Abesbatzako kide bakarlaria eta bakarkako abeslaria eta Donostiako Kontserbatorioko Orkestra Sinfonikoan parte hartzen zuena. Askotan Espainiako geografiako eta beste herrialde batzuetako hainbat lekutan aritu zen, hala nola Parisen eta Casablancan, aipatutako abesbatzako bakarlari gisa edo bakarka, piano-jotzaileekin edo beste kantari batzuekin batera. Bakarlari gisa ere parte hartu zuen Donostiako Kontserbatorioko Orkestra Sinfonikoarekin, Donostiako Orkestra Sinfoniko eta Filarmonikotik eta Donostiako udal bandatik etorritako artistekin konposatu zena.Olariaga, María Ángeles.  Auñamendi Eusko Entziklopedia. 2025-06-03an kontsultatua. 

Kontzertuak

1953an aurkeztu zen jendaurrean Madrilen, eta Maitea Abesbatzako bakarlari gisa kantatu zuen, bai Mallorcan, non sehaska-kanta bakarlari bat jo zuen, bai Valentzian, Eslaviar Antzokian Musika Gazteriei eskainitako kontzertuan.

1955ean bira bat egin zuen Espainiako hainbat tokitan, besteak beste, Lucena, zehazki, Antzoki Zaharrean, Jerez de la Fronteran, Joaquin Reyes Cabrera piano-jotzaileak lagunduta, baita Kordoban eta Guadalajaran ere.  Madrilen ere eskaini zuen kontzertu bat, Merkataritza Batasunaren Zirkuluaren jaien programaren barruan, Gloria Vignauk pianoan lagunduta.

1958an Gasteizko Aquinas klubaren inaugurazioan parte hartu zuen talde artistikoan. Klub hori Jose Angel Cuerdak sortu zuen, musika, literatura, antzerkia eta izaera sozial eta kulturaleko beste edozein jarduera sustatzeko.

Halaber, hurrengo urteetan, Gasteiztik kanpoko hainbat lekutan abestu zuen, hala nola Logroñon (1958) eta ondoren Bilbon (1960), Donostian eta Burgosen (1974 eta 1994) eta 1960 eta 1974 urteen artean Felipe Gorriti eskolaniak Tolosan antolatutako kontzertuetan parte hartu zuen.

1971n, urte hartan Gasteizen egin zen Kanta-Berri kantu lehiaketako epaimahaikide izan zen. Epaimahaiko beste kide batzuk Juan Arzamendi, Maria Luisa Criales, Anton Lete eta Jose Mari Ortiz de Landaluze izan ziren.

1975ean, uztailaren 31n, Loiolako Herri Irratiak antolatu eta emandako mezan hainbat obra interpretatu zituen.

1977an Vivaldiren Laudate Pueri kantata interpretatu zuen Gasteizko Principal antzokian, bakarlari eta orkestrarako, Donostiako Ganbera Orkestrarekin.

1979an, bakarlari gisa aritu zen, Antonio Blancas baritonoarekin batera, Iruñeko Santa Cecilia Orkestraren kontzertuan, bere Fundazioaren Lehen Mendeurrena ospatzeko. Gainera, besteak beste, Tomas Garbizuren Canciones Vascas interpretatu zuen, Donostiako Ganbera orkestrarekin, Donostiako San Bizente elizan egindako kontzertuan, Euskal Kontseilu Nagusiko Kultura Sailak eta Gipuzkoako Aurrezki Kutxak antolatuta. Horrez gain, Garbizuk Bilbon 1980ko apirilean Los Lunes Musicales de la Sociedad Filarmonican egindako lana ere interpretatu zuen.

Urte hartan ere Musikasten parte hartu zuen, eta Euskadiko Ganbera Orkestrarekin kontzertu bat eskaini zuen, Iñaki Erauskinek eta Maria Jesus Danboreneak zuzenduta. 

1984ko abuztuaren 2an, Loiolako jaialdian, Sorozabalen Maite obra interpretatu zuen, Javier Belloportu pianoan, Maria Jesus Danborenea kontraltoa, Carlos Munguía tenorea eta Ricardo Muniain baxuarekin batera. Kontzertu hori Donostiako Herri Irratian eman zen.

Irakaslea

Abeslari kontzertista izateaz gain, irakasle ere izan zen. Hala, kantu-eskolak eman zizkien zenbait artistari, hala nola Marta Knörr mezzosopranoari. Haren ustez, María Ángeles haren aholkularia eta kontzertu formatuko ganbera-musikarekiko pasioan abiarazlea da , eta haren "ama musikala" da.

Tomas Garbizu konpositorearen lanak editatzen ere lagundu zuen, gertuko kolaboratzaileetako bat izan zelako eta autoreak berari eskaini ziolako partituretako bat, Ave Maria, adibidez.

 Diskografia 
 Maitea abesbatza. Columbia CLP 11025 (1956).
 Ave Maria. Tomas Garbizu (musikagilea), Maria Angeles Olariaga, Maitea abesbatza. Columbia records. (1958).
 Maite Oroi. Donostiako Maitea Abesbatza* Zuzendaria: María Teresa Hernández Usobiaga – Donostiako Maitea Abesbatza (Ahots Zuriak). Columbia (1969).

 Sariak eta aitorpenak 
Donostiako Kontserbatorioko Paulino Caballero lehen saria.

Tomas Garbizuk Ave Maria eskaini zion Los olvidados, antología diskoan.

 Argitalpenak 
Olariaga, Maria Angeles. Tomas Garbizu. Tomas Garbizu Salaberria, 1901-1989. Lezoko Unibertsitateko Udala. 143. or.

 Erreferentziak 

 Kanpo loturak 
  Sagardia Sagardia, Angel (2025). Coro Maitea. Auñamendi Eusko Entziklopedia [on line]. Kontsulta data: 2025-06-06. 
 Éxito de la soprano donostiarra Mª Angeles Olariaga. Hoy se estrena el poema Illeta de Escudero. El diario vasco, 1955. Kontsulta data: 2025-06-05.
 Knörr Jiménez , Marta. Auñamendi Eusko Entziklopedia [on line]. 2025-06-05ean kontsultatua.
 «Voces blancas del Coro Maitea volaron para cantar en La Laguna de Tenerife». In: Donostia: urteko aldizkari ilustratua. XXVI. urtea (1960), 26. zk. (1960-01-20), 35-36 or. 2025-06-05ean kontsultatua.
 Arana Martija, Jose Antonio. Dosieres de músicos vascos. Inventario. Fondo A133. 2025-06-05ean kontsutatua.

Kategoria:Sopranoak
Kategoria:Opera abeslariak
Kategoria:Andoaindarrak
Kategoria:Emakume abeslariak